
“Zastávam kreativitu, ktorá je citlivá a angažovaná”.
Paula Malinowska
Cena Oskára Čepana 2024 




7. 05. 2024 | TLAČOVÁ SPRÁVA

Vizuálna umelkyňa Paula Malinowska, sa zaujíma o oblasť digitálneho umenia a venuje sa tvorbe CGI audiovizuálnych diel prostredníctvom média 3D grafiky,  animácie a objektovej tvorby (najmä pomocou techniky 3D tlače). Malinowska pracuje s prvkami fantasy a fikcie a jej diela oscilujú na rozhraní vedy a mýtu, so snahou o ich prepojenie.  Odborná porota ju spolu s troma ďalšími laureátkami a laureátom posunula k možnosti pripraviť spoločnú výstavu Ceny Oskára Čepana pre rok 2024. 
“Zastávam kreativitu, ktorá je citlivá a angažovaná. Neopomína sociopolitické kontexty, v ktorých sa nachádza a na ktoré reaguje. Je to zároveň tá istá kreativita nerezignujúca na hravosť a zvedavosť, ktorými skúma potenciál vizuálneho jazyka ako nástroja pre komunikáciu spoločenských tém. Zaujíma ma kreatívny potenciál technológii a úloha, ktorú môže zohrávať v procese budovania novej vzťahovosti ku planéte a k nám samým. Vo svojom umeleckom výskume vychádzam zo štúdií z oblasti biológie, klimatológie, či vývoja technológií. Zároveň však zastávam intuitívny proces tvorby, ktorý by sa mohol zdať protikladným ku spomenutým zdrojom inšpirácie založeným na premise racionalizmu a logického myslenia. Skúmam vzájomný vzťah racionálneho a intuitívneho so snahou o ich prepojenie,” uviedla Paula Malinowska o tom, ako vníma svoju tvorbu.
	Paula Malinowska je fotografka pôsobiaca v Bratislave. Študovala na Vysokej škole výtvarných umení v Bratislave. Svoje bakalárske štúdium ukončila na Katedre Fotografie a Nových Médií v roku 2020, v roku 2022 sa stala absolventkou magisterského štúdia na Katedre Intermédií. Svoju tvorbu prezentovala na skupinových výstavách a eventoch v zahraničí, ako napríklad Ctrl + ↑ for Coyote Time (Trafó Galéria, Budapešť, HU, 2024), Whoever settles down in a perfect home, will have to move (Glassbox, Paríž, FR, 2023), FALL OPEN STUDIOS (AiR 351, Cascais, Portugalsko, 2022). Medzi domáce prezentácie patria kolektívne výstavy ako napríklad Will I Ever Look Into Your Eyes Again? (Galéria Šopa, Košice, 2024), Fossora (Galéria Mesta Bratislavy, 2023), Miznúce Telo (Schaubmarov mlyn, SNG, 2021). V roku 2022 sa stala víťazkou open callu pre umelkyne z krajín V4 platformy Secondary Archive (Platforma pre umelkyne zo Strednej a Východnej Európy).
	Odborná porota, ktorá v apríli tohto roku posudzovala portfóliá 63 prihlásených umelcov a umelkýň sa vyjadrila k Malinowskej takto: "Prepájanie sochárstva, prírody, vedy a videa v poetickom zrkadlení životných foriem a pamäti. Cez Malinowskej tvorbu môžeme objavovať seba samého*samú a nové pohľady na to, ako môže fikcia a mikroskopické detaily v nás premieňať vnímanie prostredí, v ktorých sa nachádzame. Vizuálne atraktívna a podmanivá umelecká tvorba s využitím 3D modelácie. Jemná a precízna prax vteľuje prírodný naratív ako aj špekulatívnu budúcnosť.”
	Začiatkom apríla tohto roku vybrala odborná porota Ceny Oskára Čepana 2024 spomedzi 63 prihlásených tri laureátky a jedného laureáta:  Paulu Malinowsku, Svetlanu Fialovú, Kvet Nguyen a Tomáša Moravanského. Vo svojom vyhlásení uviedla, že sa dohodli na tom, že chcú tento ročník podporiť autorské prístupy reagujúce na výzvy, ktorým svet umenia v súčasnosti musí čeliť. Zdôraznili štyroch umelcov*kyne, ktorých hlas sa javil silný nielen z hľadiska konceptu, ale aj vizuality. Zohľadnili rozmanitosť médií a zdôraznili umelcov*kyne, ktorí sa v minulosti do Ceny Oskára Čepana už hlásili. “Rozhodli sme sa nominovať umeleckú prax, ktorá otvára nové spôsoby uvažovania o identite a odlišnosti (Kvet Nguyen), prekračuje hranice média (Svetlana Fialová), uznáva rozmanitosť a humor, ktoré umenie môže ponúknuť (Tomáš Moravanský), a vstupuje do dialógu s prírodou v súvislosti s novými technológiami (Paula Malinowska).” povedali Amira Gad, Piotr Sikora, Erin Li a Lilia Kudelia. 
Trojica umelkýň a umelec aktuálne pripravujú svoje  autorské projekty na spoločnú výstavu v Pistoriho paláci v Bratislave.
V medzinárodnej porote zasadli Erin Li (CHN/HK; je kurátorkou v nadácii Delfina Foundation v Londýne, kde vedie rezidenčné pobyty, výstavy a program pre verejnosť; predtým pracovala vo Whitechapel Gallery; jej kurátorská prax sa zaoberá živým umením a živou kultúrou, od pouličného tanca až po fermentáciu), Amira Gad (EG/FR; je nezávislá kurátorka a spisovateľka žijúca v Rotterdame v Holandsku; v súčasnosti pôsobí ako kurátorka Arts&Technologies v múzeu moderného a súčasného umenia KANAL - Centre Pompidou v Bruseli; v rokoch 2014 až 2020 bola kurátorkou v Serpentine Galleries v Londýne; v rokoch 2009-2014 bola vedúcou kurátorkou v Kunstinstituut Melly v Rotterdame), Piotr Sikora (PL/CZ; pôvodom z Krakova; je členom poľskej sekcie Medzinárodnej asociácie výtvarných kritikov; žije a pracuje v Prahe, kde vedie rezidenčné programy v MeetFactory; vo svojej kurátorskej praxi sa inšpiruje saunovou kultúrou, mykológiou a gýčom; vychováva dvoch synov a obsedantne bicykluje), a Lilia Kudelia (UA/USA; je kurátorka a historička umenia so sídlom v Dallase v Texase; pôsobí ako hosťujúca kurátorka programu Young Visual Artists Award v Residency Unlimited, NY; a v súčasnosti spolupracuje s ukrajinským múzeom v New Yorku; spolupracuje tiež s Katedrou histórie umenia (Art & Art) na University of Texas Arlington a vyučuje na School of Art, TCU University vo Fort Worth v Texase). 

-- 
Cena Oskára Čepana je určená vizuálnym umelcom/umelkyniam do veku 40 rokov. Účasť v projekte nie je obmedzená konkrétnym výtvarným médiom. 

www.oskarcepan.sk
www.facebook.com/CenaOskaraCepana/
@oskarcepan


---
Organizátor: Nadácia – Centrum súčasného umenia
Z verejných zdrojov podporil Fond na podporu umenia.
Spoluorganizátor: platforma na podporu umenia collective, Pistoriho palác, Bratislava
Partneri: Trust for Mutual Understanding, Residency Unlimited, Young Visual Artists Awards 

